Kristen Touborg (SF), 2011-05-12:
Når ministeren selv nævner, at regeringen lige har indført en ordning med, at man skal være uddannet som minkpasser, så forekommer det vel rimeligt, at ministeren også ved en lille smule om det, ministeren står og læser op under sin tale.
Altså, nu spurgte jeg om, hvor stor uddannelsen er.
Det kunne jeg jo godt fortælle ministeren.
Den er meget, meget lille.
Men så vil jeg godt vide, hvad regeringen har gjort for, at der så skulle blive uddannet nogen.
Hvor mange er uddannet?
Tak for debatten.
Jeg synes, debatten har vist, at der er behov for, at vi får diskuteret den her sag, altså dyrevelfærd specifikt i forbindelse med samlestederne.
Det er jo mange millioner dyr, der går den vej, og det er, jeg vil godt sige desværre, blevet flere og flere millioner dyr.
Den form for produktion, det her er udtryk for, er i meget stærk stigning.
Det er en måde at behandle dyrene på, som ingen af os vel dybest set bryder sig om, for der er jo ikke meget idé i, at man tager udtjente søer især, sender dem ud på en 1.000 km lang rejse med alle de slagsmål, det indebærer inden, bare fordi de skal længere sydpå for at blive slagtet.
Det er der vist dybest ikke rigtig nogen af os der er glade for, men der er jo så nogle, der har indgået et forlig, som indebærer, at man ikke synes, man kan gøre noget for dyrene, i al fald ikke lige nu.
Jeg synes, det er tankevækkende, at der tilsyneladende ikke rigtig er nogen fra forligspartierne, der ved, hvor meget af veterinærforliget der er gennemført, specielt i forbindelse med de her samlesteder.
Det tyder jo dybest ikke på den helt store interesse for at forbedre dyrevelfærden under transporten mod syd, eller også er det, fordi ejerne af disse samlesteder er nogle dygtige lobbyister, som er i stand til at få tingene til at gå i den retning, de gerne vil.
Jeg vil godt specielt beskæftige mig med noget af det, vi har diskuteret her i dag, nemlig søernes forhold.
Jeg vil meget opfordre til, at vi meget hurtigt prøver at tage en grundig drøftelse i udvalget på baggrund af forslaget her, altså sikrer, at vi får vendt det problem, for det er vel nok det allerstørste problem.
Vi har nævnt en række forhold her, som viser, hvad det er af ting, vi trænger til at få forbedret, men jeg mener klart, at det med de udtjente søer er det allerstørste problem, også fordi de er så aggressive over for hinanden, som de er.
Ligeledes må jeg sige, at det slet ikke er godt nok, at man kun kontrollerer under 1 pct. af de transporter, der afgår.
Hvis man gennemførte vores forslag og sagde, at hver fjerde transport skulle kontrolleres, ville det jo have en klar gavnlig virkning og være en reel kontrol i modsætning til det, vi har lige nu.
I dag er kontrollen jo slet ikke inde omkring de blødere parametre, og det mener vi altså at der er et stort behov for.
Så vil jeg godt sige om det med de uanmeldte tilsyn i samlestaldene, at det mener jeg også er meget vigtigt at vi får i gang, for det er meget relevant, at man sikrer, at der er en rimelig kontrol, i forbindelse med at man omlæsser, og i forbindelse med at der læsses på vognene, der skal sydpå.
Det er sådan i øjeblikket, at dyrlægerne ikke har mulighed for det, fordi der jo ikke er en dyrlæge, der står og ser på, at dyrene kommer op.
Jeg skal slutte med at sige, at vi vel ikke var så overraskede over, at der ikke umiddelbart er flertal for vores forslag her, men der er jo da et godt håb om, at der i den nærmeste fremtid bliver et andet flertal i Folketinget, og så er det her jo et udspil til, at vi vil sikre, at dyrevelfærden på samlestederne vil blive væsentlig bedre fremover.